ทำเงินให้งอกเงย
ในวันที่ 7 ก.พ. 2558 นี้ หนังสือพิมพ์โพสต์ทูเดย์จะครบรอบ 12 ปี และก้าวขึ้นสู่ปีที่ 13 คุณผู้อ่านที่ได้ติดตามโพสต์ทูเดย์อย่างสม่ำเสมอ จะเห็นว่ามีการปรับปรุงและเปลี่ยนแปลงหนังสือพิมพ์อยู่เสมอ เพื่อปรับตัวรับการเปลี่ยนแปลงเนื้อหาตามความต้องการของคุณผู้อ่าน
27 ม.ค. 2558

ในวันที่ 7 ก.พ. 2558 นี้ หนังสือพิมพ์โพสต์ทูเดย์จะครบรอบ 12 ปี และก้าวขึ้นสู่ปีที่ 13 คุณผู้อ่านที่ได้ติดตามโพสต์ทูเดย์อย่างสม่ำเสมอ จะเห็นว่ามีการปรับปรุงและเปลี่ยนแปลงหนังสือพิมพ์อยู่เสมอ เพื่อปรับตัวรับการเปลี่ยนแปลงเนื้อหาตามความต้องการของคุณผู้อ่าน
นอกจากนี้ เรายังได้จัดงาน “มหกรรมทำเงินให้งอกเงย” สรรหาผลิตภัณฑ์ทางการเงินจากธนาคารและหุ้น รวมทั้งการลงทุนประเภทอื่น มาให้คุณผู้อ่านที่สนใจจะทำเงินให้งอกเงยด้วยการหาแหล่งลงทุนที่ให้ผลตอบแทนมากกว่าเงินฝากได้มาเลือกดูว่าจะลงทุนอะไรได้บ้าง
งานจะจัดขึ้นระหว่างวันที่ 6-8 ก.พ.นี้ ที่ศูนย์การประชุมแห่งชาติสิริกิติ์ นอกจากนี้เพื่อเป็นการสมนาคุณคุณผู้อ่านที่ได้มาร่วมชมงาน ก็จะมีการเล่นเกมปาเป้าชิงสมาร์ทโฟนที่ได้รับความนิยมสูงสุดในขณะนี้คือ ไอโฟน 6 จัดแจกทุกชั่วโมงวันละ 12 เครื่อง
งานมหกรรมทำเงินให้งอกเงยนี้ เป็นงานประจำปีที่โพสต์ทูเดย์จัดเพื่อให้สอดคล้องกับแนวทางเนื้อหาข่าวของหนังสือพิมพ์ คุณผู้อ่านประจำของเราจะคุ้นเคยกับชื่องานโพสต์ทูเดย์เอ็กซ์โป แต่เราก็ปรับเปลี่ยนงานให้สอดคล้องกับสภาพเศรษฐกิจ
คุณผู้อ่านคงแปลกใจที่วันนี้เนื้อหาคอลัมน์หน้าต่างบานแรกของ ศ.กิติพงศ์ อุรพีพัฒนพงศ์ หุ้นส่วนของบริษัทที่ปรึกษากฎหมายเบเกอร์แอนด์แมคเคนซี ที่เป็นคอลัมนิสต์อยู่คู่กับเรามาตั้งแต่เปิดหนังสือพิมพ์หายไป กลายเป็นดิฉันมาคุยเรื่องจัดงานครบรอบ 12 ปี ของโพสต์ทูเดย์แทน
คุณกิติพงศ์ไม่ได้หายไปไหน แต่จากการปรับปรุงเนื้อหาและคุณกิติพงศ์ได้รับการแต่งตั้งให้เป็นหนึ่งในสมาชิกสภาปฏิรูปแห่งชาติ (สปช.) จึงมีเวลาน้อยลงเพราะต้องใช้เวลาส่วนหนึ่งไปทำงานส่วนรวม จึงต้องขอลดงานลงบ้าง แต่ท่านก็ยังสละเวลาเขียนบทความที่ดีและมีประโยชน์ในด้านกฎหมาย ซึ่งเป็นงานถนัดของท่านให้กับโพสต์ทูเดย์
คุณผู้อ่านจะพบกับบทความของคุณกิติพงศ์ได้เดือนละ 2 ครั้ง ในคอลัมน์หุ้นส่วนประเทศไทย ในหน้า V2 ของเซ็กชั่นวิเคราะห์ จนกว่าภารกิจเพื่อส่วนรวมจะเสร็จสิ้น ท่านก็จะกลับมาประจำคอลัมน์ของท่านตามเดิม แฟนานุแฟนของคุณกิติพงศ์อย่าเพิ่งเปลี่ยนใจเลิกอ่านกันไปเสียก่อน
ดิฉันในฐานะบรรณาธิการข่าวการเงิน ก็รับหน้าที่มาชี้แจงกับคุณผู้อ่าน แต่การเปลี่ยนแปลงส่วนอื่นๆ จะเป็นอย่างไรขอให้คุณผู้อ่านติดตามโพสต์ทูเดย์ต่อไป เราจะยังคงความเข้มข้น สาระ และข้อมูลที่คุณผู้อ่านสามารถนำไปใช้ในชีวิตประจำวันได้อยู่ 
ช่วงนี้ข่าวคราวทางด้านเศรษฐกิจของประเทศดูไม่ค่อยดีนัก ยังไม่ถึงเดือนแรกของปีก็มีแต่ข่าวร้ายรุมเร้ามากมาย ส่วนใหญ่จะเป็นผลกระทบที่เกิดจากสถานการณ์ต่างประเทศ การทำธุรกิจในปีนี้จึงไม่ง่าย และอาจสร้างความเครียดให้กับผู้ประกอบธุรกิจได้มากพอสมควร
ความยากของการทำมาค้าขายในช่วงเศรษฐกิจผันผวนคือ การตัดสินใจต้องเหมาะสมและถูกช่วงเวลา จึงจะทำให้ธุรกิจอยู่รอดปลอดภัยได้ อาศัยลูกอึด อดทน ขยัน ประหยัด ก็ยังพอจะอยู่รอดได้
นอกจากนี้ คดีจี้ปล้นอาชญากรรมก็เกิดขึ้นมากมาย เป็นข่าวไม่เว้นวัน ทุกคนอยู่ด้วยความหวาดระแวงว่าวันไหนเราจะโดนบ้างก็ไม่รู้ ส่วนหนึ่งของปัญหาสังคมก็มีรากเหง้ามาจากปัญหาเศรษฐกิจนั่นเอง
ภาวะเช่นนี้ใครมาเป็นรัฐบาลขอบอกเลยว่าเหนื่อย แต่ชีวิตต้องเดินหน้าต่อไป ดิฉันมีความเชื่อว่าในความโชคร้าย ก็ยังมีโชคดีอยู่บ้างในบางมุม ปัญหาเศรษฐกิจก็มี วงจรชีวิตของเศรษฐกิจก็เหมือนวงจรชีวิตคน มีขึ้นมีลง มันเป็นเช่นนั้นเอง